Mircea Lucescu a declarat în urmă cu două zile că Unirea Urziceni și Oțelul Galați au luat titlul prin jocuri de culise. Reacția marelui antrenor român a provocat răspunsul imediat al moldovenilor printr-un comunicat de presă. Adrian Porumboiu îi dă dreptate lui Mircea Lucescu.
Unirea Urziceni, club dispărut între timp, a câștigat campionatul în 2009, în timp ce Oțelul Galați, pe locul 2 în play-out-ul SuperLigii și calificată în finala Cupei României, s-a impus în sezonul 2010-2011. Moldovenii au dus o luptă în 3 pentru câștigarea campionatului cu FC Vaslui și Poli Timișoara.
„Într-o țară în care guvernanții și politicienii păstoresc cele mai mari fraude, ar fi chiar culmea ca fotbalul să-și aleagă campioana pe criterii strict sportive. Punctul meu de vedere e foarte clar: Lucescu a avut dreptate.
Din păcate, el a zis doar două campioane. Eu nu o să vorbesc de titlul câștigat de Unirea Urziceni, ci o să mă refer la cel luat de Oțelul. Lumea va spune că sunt părtinitor, că țin partea fostei echipe, dar atunci titlul s-ar fi decis între FC Vaslui și Poli Timișoara.
Erau cele mai bune echipe. Dar nu a fost să fie… Dacă e atacat Lucescu, trebuia să mă atace și pe mine și trebuia ca atunci să-mi răspundă punctual după o partidă care a fost cu cântec”, a declarat Adrian Porumboiu, potrivit gsp.ro.
FC Vaslui a încheiat pe locul 3 în sezonul în care Oțelul a câștigat titlul, la 5 puncte de primul loc, în timp ce Poli Timișoara a ocupat locul 2, la 4 puncte de lider. Adrian Porumboiu a venit cu acuzații și a povestit 3 meciuri care ridică suspiciuni în opinia sa.
„Rog lumea să revadă trei meciuri, din multe care au fost. Am spus de multe ori, dar o să mai spun o dată. A fost un Astra – FC Vaslui, jucat la Ploiești. «Central» a fost Istvan Kovacs, acum ajuns mare arbitru.
Dacă vă uitați la faze, vedeți cum fundașul lor, Lucian Goian, la 1-0 face un placaj de roșu evident la Mike Temwanjera, deja având un cartonaș galben, dar nu e eliminat. Iar după câteva minute e dat afară Mike. Am fost egalați în minutul 90+5, dar s-a tras de ei. Nici la județ nu vezi așa ceva.
Arbitrul a tras cât a putut, în cea mai ordinară prestație pe care putea s-o aibă un «central» din prima ligă! Apoi a fost răsplătit de cei care erau la Federație, nu neapărat de Mircea Sandu, cu o susținere la nivel internațional. Și a ajuns la un asemenea nivel în condiții nu tocmai corecte pentru un arbitru.
Mă duc mai departe. Să vedem și meciul Oțelul – Craiova, 2-0. Au fost două goluri din ofsaiduri kilometrice pe care Orbuleț nu că nu le-a văzut, ci nu a vrut să le vadă.
„Noi trebuia să batem Timișoara, dar am făcut egal. La acel meci, Alexandru Deaconu, mare arbitru și acum mare observator UEFA, nu a dat un penalty clar la Sânmărtean. Faza a continuat, iar Goga a marcat pe contraatac.
S-a terminat 1-1. Ne-au curățat pe amândouă, că asta era tema. «Curățați-le pe amândouă! Cum? Să facă egal». Ceea ce am și făcut. Așa a fost cel mai bine pentru Oțelul și pentru cei din spatele echipei. Parcă văd și acum faza aceea, cu Sânmărtean. Despre ce vorbim? Au fost implicați cu toții.
Dacă lua Timișoara titlul, nu era nicio problemă. Chiar am vorbit cu Marian Iancu înainte de acel meci și i-am zis să câștige cine e mai bun. Dar mi-a zis «Stai liniștit, facem egal». Și el a fost tocat în acel sezon. Păcat… Erau două echipe foarte bune”, a mai spus Adrian Porumboiu.
Adrian Porumboiu este pregătit să se dueleze în instanță cu cei care contestă dezvăluirile sale. Fostul mare arbitru internațional l-a luat la țintă și pe „centralul” Istvan Kovacs, cel mai bine cotat arbitru român al momentului.
„Voi primi și eu înjurături, dar ăsta e adevărul. Eu știu ce s-a întâmplat. Au fost toate forțele puse în mișcare. Eu spun asta de mult timp. Să mă dea lumea în judecată și mergem să ne duelăm în instanță!.
Mă întorc la meciul cu Astra. Kovacs a venit direct de la casa unui conducător FRF, Lupescu. Am mai spus-o de atâtea ori. Iar la Astra era Florin Prunea. Au fost niște lucruri care s-au petrecut în realitate.
De ce să te iei de Lucescu? Cine se ia de Lucescu greșește fundamental! Să se uite la câte campionate nu s-au luat corect. Cine erau sponsori la Oțelul? Unul e acum proprietarul unui club din Liga 1, altul, Dan Adamescu, a murit între timp.
S-au întâmplat lucruri de care eu am vorbit la momentele respective. Și nu înțeleg de ce se face tam-tam acum cu Lucescu? El a spus ceva ce era cunoscut. Cum și cunoscut e faptul că multe campionate au fost luate pe sub masă, nu pe teren.
Pentru mine, lucrurile sunt clare. Cine vrea să susțină altfel nu are decât. Arbitrii au făcut tot ce au putut ca să fie defavorizate FC Vaslui și Poli Timișoara, două echipe care erau îndreptățite să câștige titlul, după loturi și după joc.
Dar nu a fost să fie pentru că s-a umblat la lucruri care nu erau corecte. Nu e o săgeată către Mircea Sandu, dar el era totuși președintele Federației. Acum nu mai ai ce să faci, au trecut 12-13 ani.
Nu mai are niciun fel de legătură… Între timp, toată lumea a ajuns unde trebuie. Unul e conducător de echipă, altul e arbitru la nivel mondial. Cine mă contrazice să se uite pe casetele meciurilor! Să vadă în meciul cu Astra – FC Vaslui o eliminare care nu s-a dat și cum a primit Temwanjera roșu, dar și golurile luate de Craiova cu Oțelul. Au fost multe, multe. Dar spun atât: Lucescu nu a greșit! A avut dreptate!”, a fost discursul lui Adrian Porumboiu.